Hoop dat plan vir spektrum data goedkoper sal maak | Netwerk24
Deur William Horne 02 Augustus 2019 14:02
Die Mededingingskommissie het dit verwelkom dat dit lyk asof die beleid oor hoe spektrum uiteindelik opgeveil gaan word, sowel goedkoper data as transformasie sal bevorder.
Stella Ndabeni-Abrahams, minister van kommunikasie, het dié week die beleidsrigtingwyser oor die lisensiëring van bykomende hoëfrekwensiespektrum in die Staatskoerant gepubliseer.
Dit sluit in dat die Wireless Open Access Network (WOAN) gelisensieer moet word. WOAN sal verantwoorderlik wees vir sowat ’n vyfde van die spektrum wat nog nie toegeken is nie. Onder die opdragte vir die veiling van dié spektrum is dat dit transformasie moet bevorder en kleinsake se toegang tot hoëspoedspektrum moet verbeter.
Suid-Afrika se selfoondiensverskaffers wag nou al 14 jaar lank dat bykomende spektrum toegeken word sodat hulle 4G- en later ook 5G-breëband kan uitbrei. Daar word gehoop dat dit die verspreiding van breëband doeltreffender sal maak, wat datakoste behoort te verlaag.
Die Onafhanklike Kommunikasieowerheid van Suid-Afrika (Okosa) moet die beleid in werking stel.
Die Mededingingskommissie sê luidens ’n verklaring spektrum moet universeel beskikbaar wees. Dit beteken nie net dat dit tegnies beskikbaar moet wees nie, maar ook bekostigbaar moet wees.
Kritici het aanvanklik uitgewys dat die eerste weergawe van die WOAN gesien sou kon word as ’n vorm van spektrum-nasionalisering.
Die proses om vir spektrum te bie kan nog maande duur.
Meer oor: Mededingingskommissie | Data | Spektrum